Novohradská župa (Česko-Slovensko)

Novohradská župa bola župa v Česko-Slovensku, vytvorená z uhorskej Novohradskej župy. Existovala v rokoch 1918 – 1922, mala rozlohu 1 766 km² a jej správnym centrom bol Lučenec.

 Historický vývoj 
Po vyhlásení Martinskej deklarácie dňa 30. októbra 1918, ktorou sa Slovensko vyčlenilo z Uhorska a pričlenilo k novo vzniknutému Česko-Slovensku, zostalo slovenské územie dočasne rozdelené na administratívne celky vytvorené Uhorskom. Jedným z týchto celkov bola aj Novohradská župa, ktorá vznikla zo severnej slovenskej časti pôvodnej uhorskej Novohradskej župy. V čele župy stál vládou menovaný župan, ktorý disponoval všetkými právomocami, zatiaľ čo samosprávna funkcia župy bola potlačená.Volko–Kiš, s. 29. Sídlo župy sa nachádzalo v Lučenci a župa existovala do 31. decembra 1922. K 1. januáru 1923 bolo na Slovensku vytvorené nové župné zriadenie, ktoré bolo pôvodne plánované pre celé Česko-Slovensko, no realizované bolo iba na Slovensku.Volko–Kiš, s. 37–38. Územie bolo začlenené do Zvolenskej župy so sídlom vo Zvolene.

 Geografia 
Novohradská župa sa nachádzala na juhu stredného Slovenska, v regióne Novohrad, prevažne v povodí rieky Ipeľ. Na západe hraničila s Hontianskou župou, na severe so Zvolenskou župou, na východe s Gemersko-malohontskou župou a na juhu s územím Maďarska.Volko–Kiš, príloha 4.

 Administratívne členenie 
V roku 1919 sa Novohradská župa členila na tri slúžnovské okresy (Halič, Lučenec a Modrý Kameň) a Lučenec ako mesto so zriadeným magistrátom, ktorý bol na úrovni okresu.

 Referencie 

 Pozri aj 
 Novohradská župa (Uhorsko)

 Zdroj 


Kategória:Župy v Česko-Slovensku